
Comisia pentru buget, finanţe şi bănci

Bucureşti,       22.09.2004 

Nr. 22/505

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Legii nr. 571/2003 privind Codul fiscal, cu care comisia noastră a fost sesizată în fond cu adresa Biroului Permanent nr. P.l.-X 541 din  20 septembrie 2004.

PREŞEDINTE,

Ovidiu Muşetescu 

Parlamentul  României

Comisia pentru buget, finanţe şi bănci

Bucureşti,        22.09.2004  

Nr. 505

RAPORT

asupra propunerii legislative pentru modificarea şi completarea Legii nr. 571/2003 privind Codul fiscal
Cu adresa nr. P.l.-X 541 din 20 septembrie 2004, Biroul Permanent, conform art.89 din Regulamentul Camerei Deputaţilor, a sesizat pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Legii nr. 571/2003 privind Codul fiscal.
La întocmirea raportului s-a avut în vedere avizul Consiliului Legislativ, precum şi punctul de vedere al Guvernului.

La lucrările comisiei au participat 24 deputaţi, din totalul de 27 membri ai comisiei.

Propunerea legislativă a fost respinsă de Senat în şedinţa din data de 16 septembrie 2004, în calitate de primă Cameră sesizată.

Proiectul de Lege, potrivit art. 75 din Constituţia României, republicată şi art. 86 din  Regulamentul Camerei Deputaţilor, este de competenţa decizională a Camerei Deputaţilor.

Propunerea legislativă are ca obiect de reglementare modificarea şi completarea Legii nr. 571/2003 privind Codul fiscal.

In urma examinării propunerii pentru modificarea şi completarea Legii nr. 571/2003 privind Codul fiscal, în şedinţa din  22.09.2004, comisia a hotărât, cu unanimitate de voturi respingerea din următoarele considerente:

Cota de 9% nu mai poate fi redusă până la 4%, întrucât s-ar încălca prevederile Directivei a VI-a a Consiliului Comunităţii Economice Europene şi angajamentele asumate de România în vederea integrării în Uniunea Europeană.

Aprobarea revenirii la scutirea de T.V.A. din propunere sau a practicării unei cote reduse de T.V.A. mai mică de 5%, ar conduce la redeschirea Capitolului X, cu toate consecinţele de rigoare.

Conform prevederilor art. 4 din Legea nr. 571/2003, Codul fiscal se modifică şi se completează numai prin lege, promovată, de regulă, cu 6 luni înainte de data intrării în vigoare a acesteia. Orice modificare sau completare a Codului fiscal intră în vigoare începând din prima zi a anului următor celui în care a fost adoptată prin lege.

Prezenta propunere legislativă face parte din categoria legilor ordinare.

PREŞEDINTE,

Ovidiu Muşetescu 
SECRETAR,

Iuliu Wincler

          Expert parlamentar:

          Popescu Luminiţa

